Vryburger: Doe-doe-doe, jong Duduzile en Duduzane | Netwerk24
Vryburger: Doe-doe-doe, jong Duduzile en Duduzane
Deur Vryburger 22 Julie 2021 05:07
De Duu duu daa, ek soek my pa, pa, paaa ...
Die Zuma-jongspan, wat soos ons weet vorendag gekom het met die idee van "verantwoordelike plundery" (opgeklits met verbloemde en minder verbloemde aanhitsings tot openbare geweld) in Pappa Nommer Een se naam, is nou skielik effens stiller. Vryburger hoor hulle het 'n paar streng vermanings van wetstoepassers gekry, maar dis dalk nog te vroeg om rustig te slaap.
Maar toemaar, Nommer Een en sy kroos slaap darem vanaand rustig in die wete dat die Guptas baie lief was vir hulle.
Om die waarheid te sê, Vryburger wil hulle sommer met hierdie wiegeliedjie aan die slaap sus:
Lamtietie damtietie, Guptas se liefstetjies
Staatskas-rowertjies, dierbaarste diefstetjies
Luister hoe fluister die mense by die stembussie:
heen en weer lieg hy hom al oor die waarheidjie
Doe-doe-doe Zumatjies, slapenstyd nadertjie Doe-doe-doe blommetjies, nag is aan kommetjie.
My geliefde verdagte ...
Waar kry jy deesdae 'n Zuma-ondersteuner?
Ja, dis nogal vermaaklik hoe jy deesdae nogal ver moet soek na iemand wat Zuma ondersteun (dis nou behalwe vir sy onmiddellike familie, Carl Niehaus, Ace Magashule en 'n paar ander meelopers van bedenklike morele inbors).
Vryburger ag dit daarom net sy patriotiese plig om 198 ANC-LP's te herinner aan die "motion of no confidence" van Augustus 2017 waarin ANC-LP's die eerste keer die kans gehad het om volgens hul gewetens te stem. Dit het toe uitgedraai as die "motion of no conscience". Want die meerderheid ANC-LP's het daardie dag gesê die Zuptaman moet bly.
Vryburger herinner die ANC-LP's daarom graag daaraan dat hulle asseblief nie vir hul kinders, kleinkinders en agterkleinkinders moet vertel dat dit net Zuma of 'n paar ministers is wat deur die Guptas gekaap is nie.